《徐杭舟中》
清代·魏锡曾

朔风起林莽，凛冽吹人衣。归舟日将夕，但见黄叶飞。

卧看水中影，绿树还依依。波旋影零乱，荡漾烟痕微。

遥天积层雪，远山衔落晖。寒鸦没平野，群鸭归村扉。

寓目即成趣，当此心忘机。有客荷樵立，吾为歌采薇。

作者简介：（?—1881）清浙江仁和人，字稼孙。贡生。官福建盐大使。嗜金石拓本，节衣缩食，购墨本甚富。在官事简，常以笔砚为事。有《绩语堂碑录》、《绩语堂诗文集》、《书学绪闻》。